## L’IVAP reforça la seua oferta formativa amb 570 cursos en 2025 per al personal de l’Administració pública de la Generalitat

*** Enguany s’incrementarà fins a 100 cursos més l’oferta respecte a l’any 2024
* Durant este mes d’abril, l’IVAP impartirà un total de 47 cursos dins de la seua oferta formativa**

L’Institut Valencià d’Administració Pública (IVAP) pertanyent a la Conselleria de Justícia i Administració Pública reforça la seua oferta formativa en 2025 per al personal de l’Administració de la Generalitat amb 570 cursos, 100 més respecte a 2024. L’objectiu és continuar impulsant la formació associada als perfils de competències professionals dels empleats públics, per a així oferir un servici públic de qualitat als ciutadans.

Per províncies, l’IVAP impartirà un total de 50 cursos a Alacant, 35 a Castelló i 178 a València. A esta oferta presencial se sumen els 307 cursos que es desenrotllaran en modalitat en línia, la qual cosa amplia significativament les oportunitats de formació per al personal de la Generalitat.

El Pla de Formació 2025 està dirigit al personal al servici de l’Administració de la Generalitat, que la Conselleria de Justícia i Administració Pública ha publicat en el DOGV, i que oferix accions formatives en la modalitat presencial o a través d’internet.

El Pla 2025 també impulsa un nou model d’aprenentatge, iniciat en 2024, i basat en itineraris formatius enfocats a les competències professionals necessàries per a exercir els llocs de treball, i consolida el programa Flex 112 com a instrument imprescindible i necessari per a dotar l’IVAP de la flexibilitat per a facilitar la capacitació del personal de cada departament en la matèria i en el moment que la conjuntura exigisca.

En este sentit, és un pla de formació obert, ja que l’IVAP podrà suprimir i convocar noves edicions de les programades o programar altres accions diferents, segons les circumstàncies o necessitats que es detecten.

**En abril, 47 cursos en marxa**

Durant este mes d’abril, l’IVAP impartirà un total de 47 cursos dins de la seua oferta formativa. Entre estos, destaquen accions formatives en àrees com idiomes, intel·ligència artificial, procediments administratius, prevenció de riscos laborals, xarxes socials, economia o contractació pública, entre altres matèries clau per al desenrotllament professional del personal al servici de la Generalitat.

D’altra banda, l’IVAP han augmentat els cursos autoformatius i també potenciarà els recursos del programa d’acolliment i del banc de coneixements, especialment els APUNTS IVAP, per a la capacitació inicial del personal empleat públic quan s’incorpora a un lloc de treball, atés l’increment de processos de provisió de llocs que està duent a terme l’Administració.

El Pla de Formació 2025 manté les mesures aprovades en el III Pla d’igualtat de dones i hòmens de l’Administració de la Generalitat, en matèria de formació, amb un mòdul d’igualtat i violència de gènere.

Fecha: 21/04/2025